b'\n_START_ARTICLE_\nBombeangrebet mod Guldsmedgade\n_START_PARAGRAPH_\nBombeangrebet mod Guldsmedgade var en af de voldsomste begivenheder i Aarhus under Anden verdenskrig. Bomberne ramte natten til den 22. februar 1945, hvor voldsomme eksplosioner skabte enorme \xc3\xb8del\xc3\xa6ggelse i det indre Aarhus._NEWLINE_Aktionen var Schalburgtage og havde karakter af at v\xc3\xa6re en decideret terroraktion, der skulle sprede d\xc3\xb8d, \xc3\xb8del\xc3\xa6ggelse og frygt i den danske befolkning. Angrebene var en f\xc3\xb8lge af at modstanden i Danmark mod bes\xc3\xa6ttelsen i 1943 efterh\xc3\xa5nden var vokset til mere end blot et irritationsmoment for tyskerne. Og det var s\xc3\xa5 fra tysk side bestemt at modstandsbev\xc3\xa6gelsens sabotager og drab p\xc3\xa5 tyske soldater og danskere i tysk tjeneste skulle geng\xc3\xa6ldes med bombeattentater og nedskydninger af danske borgere._NEWLINE_Det menes at aktionerne i Guldsmedgade var en del af de drabs- og terroraktioner som Petergruppen, anf\xc3\xb8rt af Henning Br\xc3\xb8ndum og Kai Henning Bothildsen Nielsen udf\xc3\xb8rte i Aarhus. Af samtiden ben\xc3\xa6vnt r\xc3\xa6dselsn\xc3\xa6tterne sidst i februar 1945 i Aarhus._NEWLINE_Spr\xc3\xa6ngninger og fosforbomber \xc3\xb8delagde store dele af Guldsmedgade. Hvor bomberne var indstillet forskudt til store fare for dem, der deltog i redningsarbejdet. Syv mennesker mistede livet i forbindelse med bombeeksplosionerne. Desuden myrdede Petergruppen et forbipasserende vidne.'